Predkladacia správa

k návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení zákona č. 260/1999 Z. z.

Podnet na vypracovanie návrhu zákona
Úloha č. 19 Plánu legislatívnych úloh vlády SR na rok 2003, schválená uznesením vlády SR č. 1358 z 11. decembra 2002 a úloha č. 8 Plánu hlavných úloh Ministerstva zdravotníctva SR na rok 2003, schválená uznesením č. 54 GP zo dňa 27. januára 2003.
Súčasne návrh zákona sa predkladá v súlade so schváleným návrhom na zmenu a doplnenie niektorých úloh uznesenia vlády SR č. 370 zo 14. mája 2003, ktorým bola ministrovi zdravotníctva uložená úloha v súlade s projektom decentralizácie verejnej správy  vypracovať a predložiť na rokovanie vlády SR návrhy potrebných legislatívnych zmien existujúcich zákonov, ktoré sú dotknuté procesom decentralizácie na úsekoch, na ktorých ministerstvá vykonávajú štátnu správu, bez nároku na zamestnanosť a ďalšie zdroje zo štátneho rozpočtu. 

Vyjadrenie účelu a odôvodnenie potreby návrhu zákona
Ministerstvo zdravotníctva SR je gestorom úloh na úseku sledovania legálneho pohybu omamných a psychotropných látok, ktoré zabezpečuje na základe ustanovení zákona č. 139/1998 Z. z. v znení zákona č. 260/1999 Z. z., ako aj na základe ratifikovaných medzinárodných dohovorov OSN: Jednotného dohovoru OSN o omamných látkach z roku 1961, Dohovoru OSN o psychotropných látkach z roku 1971 a  Dohovoru OSN o boji proti nedovolenému obchodovaniu s omamnými látkami a psychotropnými látkami z roku 1988. 
Hlavným cieľom návrhu zákona je doplniť prílohu č. 1 o omamné látky a psychotropné látky, ktoré sa zaraďujú do zoznamu omamných a psychotropných látok zaradených do I., II. a III. skupiny na základe rezolúcií OSN č. E/CN.7/2001/L.1/Add.1, č. E/CN. 7/2001/L10/Rev 1 a oznámenia č. E/CN.7/2003/12. 
Z dôvodu naplnenia rozhodnutia vlády SR sa zrušuje k 1. januáru 2004 integrovaná miestna štátna správa, a preto je nevyhnutné vykonať navrhovanú legislatívnu úpravu.

Obsah návrhu zákona
V návrhu sa rozširuje počet druhov činností, z pôvodných osem na desať, na ktoré vydáva ministerstvo povolenie na zaobchádzanie s omamnými a psychotropnými látkami, aby činnosti pri preprave a nakladaní s odpadmi s omamnými a psychotropnými látkami boli vykonávané iba držiteľmi povolenia.
Upresňujú sa pojmy veľkodistribúcia a výdaj, aby boli v súlade so zákonom č. 140/1998 Z. z. o liekoch a zdravotníckych pomôckach. Ďalej sa upresňujú požiadavky na doklady, ktoré sa pripájajú k žiadosti o vydanie povolenia na zaobchádzanie s omamnými a psychotropnými látkami. Zosúlaďujú sa požiadavky na preukázanie odbornej spôsobilosti v súlade s novou právnou úpravou    zaoberajúcu sa ďalším vzdelávaním pracovníkov v zdravotníctve, vrátane aktualizácie odkazu pod čiarou.
Návrh rozširuje výkon štátnej správy na úseku omamných a psychotropných látok o Štátny ústav pre kontrolu liečiv v Bratislave. Vymedzuje úlohy, ktorými je tento štátny orgán poverený, a to vydávaním posudkov o splnení administratívno-technických opatrení na bezpečné uchovávanie omamných a psychotropných látok a prípravkov a na zabránenie ich zneužitia, na vykonávanie kontrol u držiteľov povolenia a ukladať za porušenie týmto zákonom ustanovených povinností.
Návrh zákona ruší výkon štátnej správy v oblasti zaobchádzania s omamnými a psychotropnými látkami na krajských úradoch a okresných úradoch. Výkon štátnej správy z krajských úradov sa prenáša na Štátny ústav pre kontrolu liečiv v Bratislave, ktorý je orgánom štátnej správy a úlohy vykonávané v súčasnosti  okresnými úradmi sa prenášajú na samosprávne kraje podľa územnej pôsobnosti. 
Úlohy, ktoré sú prenášané z existujúcich okresných úradov si vyžadujú doplnenie náplne práce farmaceutov samosprávnych krajov. Toto nemá vplyv na zvyšovanie mzdových nákladov ani na zvyšovanie počtu farmaceutov samosprávnych krajov. 

Dopad na štátny rozpočet, rozpočty obcí a vyšších územných celkov   
Realizácia návrhu zákona nebude mať dopad na štátny rozpočet, rozpočty obcí a rozpočty vyšších územných celkov, verejnoprospešných inštitúcií, ani nezakladá požiadavky na pracovné sily. 

Dôvod nesprístupňovania návrhu zákona
Nie je dôvod nesprístupňovania návrhu zákona.

Informácia o pripomienkovom konaní
Návrh bol zaslaný na pripomienky 77 subjektom. 26 subjektov nemalo pripomienky, 47 orgánov a organizácií predložilo pripomienky, z toho 4 zásadné a 30  subjektov nereagovalo. Vyhodnotenie je v osobitnej časti.

Hromadná pripomienka fyzických osôb alebo právnických osôb
Hromadná pripomienka nebola vznesená.

Informácia o doterajšom prerokovaní návrhu zákona
Návrh zákona bol predložený do Odvetvovej rady hospodárskej a sociálnej dohody v rezorte zdravotníctva dňa 1.augusta 2003, ktorá súhlasila s jeho znením bez pripomienok.
Návrh zákona sa bol predložený 5.augusta 2003 do Rady hospodárskej a sociálnej dohody a súčasne do Legislatívnej rady vlády SR.
Legislatívna rada vlády SR prerokovala predložený návrh dňa 19. augusta 2003 a schválila ho s pripomienkami, ktoré sú zapracované v predloženom návrhu.

Vyhlásenie predkladateľa

Návrh zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení zákona č. 260/1999 Z. z. sa predkladá bez rozporov.